十月九日與客飲忽記去年此時自錦屏歸山南道中小獵今又將去此矣
作者：陸游
朝代：宋

paragraphs: 去年縱獵韓壇側，玉鞭自探南山雪。
今年痛飲蜀江邊，金杯却吸峨嵋月。
竹枝歌舞新教成，凄怨傳得三巴聲。
城頭築觀出雲雨，峨嵋正與闌干平。
酒酣詩就擲杯去，醉蹋玻瓈江上路。
懸知幽磵斷橋邊，已有梅花開半樹。